Man sterk aan ná Mamelodi-nagmerrie | Maroela Media
Man sterk aan ná Mamelodi-nagmerrie
Devon Knoetze (26) is Woensdagaand eindelik in die Steve Biko-hospitaal in Pretoria geopereer. (Foto: Verskaf)
Devon Knoetze (26) het Woensdagaand eindelik 'n operasie ondergaan in die Steve Biko-hospitaal in Pretoria nadat hy 'n week gelede saam met sy ma, Theresa (61), en susterskind Jandré (5) in 'n ernstige motorongeluk betrokke was.
Maroela Media het berig dat Knoetze aanvanklik ná die ongeluk in die Mamelodi-hospitaal opgeneem is, maar dat hy drie dae lank sonder kos of behandeling én met oop wonde daar gelê het.
Hy is Maandagaand laat in die Steve Biko-hospitaal opgeneem nadat sy suster, Sulet Venter, hom Saterdag noodgedwonge by die Mamelodi-hospitaal gaan haal het weens die haglike omstandighede wat hy daar ervaar het.
"Hy het gister skroewe in sy knie gekry, so hy het vanoggend (Donderdag) nog 'n bietjie pyn. Gelukkig kyk hulle mooi na hom, wat 'n groot las van my skouers afhaal," sê Venter.
Sy sê dat sy gemoed ook sedert sy opname in dié hospitaal beter is en dat hy weer "laf" is.
"Nou moet hy net aansterk, dan kan hy huis toe kom."
Knoetze het in die ongeluk ernstige beserings aan sy bene opgedoen, wat nooit deeglik in die Mamelodi-hospitaal behandel is nie.
Sy regterknie was gebreek en nooit behandel nie. Die been het dae later steeds uitgesteek. (Foto: Verskaf)
Die wond aan sy linkerbeen was rofweg toegewerk terwyl sy regterbeen, waarvan die knie gebreek was, nooit behandel is nie. Dae later het die been steeds uit dié oop wond gesteek. Boonop is sy kateter glo nooit skoon- of leeggemaak nie en het hy glo ook nie kos in die hospitaal gekry nie.
"As ek hom nie gaan haal het nie sou hy waarskynlik infeksie in sy regterbeen opgedoen het en moontlik sy been verloor het," sê Venter.
"Ek wil nie eens daaraan dink nie, dit maak 'n mens sommer van vooraf boos."
Theresa, wat enkele inwendige beserings in die ongeluk opgedoen het, is steeds in die Mamelodi-hospitaal, maar sterk volgens Venter goed aan. Volgens haar was die behandeling wat haar ma in dié hospitaal ontvang het uit die staanspoor ietwat beter as dié van Knoetze.
"Ek vermoed dis omdat sy geen uitwendige beserings gehad het nie, waarvoor ek dankbaar is," sê Venter.
"Sy sien môre 'n spesialis en sal moontlik volgende week 'n operasie aan haar been ondergaan, wat op enkele plekke gebreek is."
Jandré het slegs 'n sweepslagbesering opgedoen en is nooit in die hospitaal opgeneem nie.
Die departement van gesondheid het addisionele inligting aangevra, maar nog nie op Maroela Media se navrae gereageer nie.
Skandelik. In hierdie land moet jy nie oud of wit wees nie.
Dis 'n skreiende skande!!! Afriforum moet hierby betrek word. Die mense moet 'n groot eis teen die staat instel. Die man is vir sy res van sy lewe geskend deur lui, incompetent, don't care, staats parasiete. As jy hieroor kla is jy 'n rassis. Die probleem is die regering wil ordentlike mense aftrek na hulle standaarde want onthou, hulle is gewoond aan 'n gemors en substandaarde wat hulle daar gestel het. Ons moet baklei daarteen!!! Afriforum waar is julle?
toekoms blik onder NHF
N vrou wat in sebokeng hospitaal was moes sielkindige behandeling kry nadat sy deur haar broer daar uitgehaal is. Hul is so treurig daar dat n mens jouself dit ni kan voorstel nie.
Bly om te hoor hy kry nou die behandeling wat hy moet kry. As julle nie so groot ophef gemaak het nie, sou dit dalk nie gebeur het nie en dis tragies dat mens altyd eers moet dreig en media toe gaan, voor iets gedoen word. Sterkte aan Devon vorentoe